Γενικό Αντικαρκινικό - Ογκολογικό Νοσοκομείο «Άγιος Σάββας»

Το Γενικό Αντικαρκινικό - Ογκολογικό Νοσοκομείο «Άγιος Σάββας» είναι Νομικό Πρόσωπο Δημοσίου Δικαίου ενταγμένο στο Εθνικό Σύστημα Υγείας. Βρίσκεται επί της Λεωφόρου Αλεξάνδρας στην Αθήνα. Σύμφωνα με δημόσια στοιχεία, το νοσοκομείο έχει συνολικά 7 Μονάδες Εντατικής Θεραπείας (ΜΕΘ).

 Ιστορικό 
Ιδρύθηκε το 1935 με πρωτοβουλία του Ελληνικού Αντικαρκινικού Ινστιτούτου (), φιλανθρωπικού και επιστημονικού μη κερδοσκοπικού ιδρύματος.

Το 1937, σε χώρο που δωρήθηκε από τον Δήμο Αθηναίων με πρωτοβουλία του δημάρχου Κωνσταντίνου Κοτζιά, ολοκλήρωσε την ανέγερση του πρώτου κτιριακού συγκροτήματος βάσει σχεδίων του αρχιτέκτονα Β. Τσαγκρή. Το νοσοκομείο, το οποίο εφοδιάστηκε από την αρχή με χειρουργεία, εργαστήρια και ράδιο (το μοναδικό μέσο ακτινοθεραπείας εκείνη την εποχή), προσφέρθηκε αρχικά ως μονάδα του ΕΑΙ χωρίς δική του νομική προσωπικότητα. Το 1940 άρχισε η επίσημη λειτουργία του ως αυτοτελής υπηρεσία του Ινστιτούτου.

Το 1983 εντάχθηκε στο ΕΣΥ,Ν. 1397/1983 στο . .  ακολουθώντας τις αντίστοιχες διατάξεις περί εργασιακού καθεστώτος. Το 1992 διαχωρίστηκε από το ΕΑΙ και μετατράπηκε σε ΝΠΔΔ, μαζί με το Κέντρο Ογκολογικής Έρευνας και Πειραματικής Χειρουργικής «Γ. Παπανικολάου».Π.Δ. 152/1992, από το  Πύλη Εθνικού Τυπογραφείου. .  Το ΕΑΙ παραχώρησε στον «Άγιο Σάββα» τη χρήση των κτιριακών και λοιπών εγκαταστάσεων της νοσοκομειακής μονάδας για όσο χρόνο υφίσταται αυτό ως ΝΠΔΔ, διατηρώντας την κυριότητα των ακινήτων και της κινητής περιουσίας.

Το νοσοκομείο είναι πλήρες μέλος του Οργανισμού Ευρωπαϊκών Ογκολογικών Ινστιτούτων (), πιστοποιημένο ως Ογκολογικό Κέντρο (αγγλ. Cancer Centre - CC), βάσει του πιστοποιητικού προγράμματος  του οργανισμού. Ενώ τον Σεπτέμβριο 2024 ανακοινώθηκε ότι το νοσοκομείο επρόκειτο να γίνει το πρώτο Ολοκληρωμένο Κέντρο Καρκίνου (αγγλ. Comprehensive Cancer Centre - CCC) στην Ελλάδα, με χρηματοδώτηση του Προγράμματος Δημοσίων Επενδύσεων ύψους 2 εκατ. ευρώ - με την πιστοποίηση του νοσοκομείου από τον OECI να έχει προγραμματιστεί για τον Ιούνιο του 2025.

Το 2025 οι εργαζόμενοι του νοσοκομείου ανέφεραν τον κίνδυνο πιθανής αναβολής της πιστοποίησης CCC. Λόγω προγραμματισμένων έργων ανακαίνισης, τον Φεβρουάριο του 2025, ανεστάλη πλήρως η λειτουργία των χειρουργικών τμημάτων του νοσοκομείου μέχρι και το τέλος του 2025, όπου αναμένεται η ολοκλήρωση του έργου. Ο σύλλογος εργαζομένων του νοσοκομείου, αλλά και ασθενείς αντέδρασαν στην απόφαση αυτή με πρόσχημα την έλλειψη εναλλακτικών λύσεων για τη συνέχιση χειρουργικών επεμβάσεων στο νοσοκομείο και τη μεταφορά προσωπικού και ασθενών στο Σισμανόγλειο - Αμαλία Φλέμινγκ. Σύμφωνα με τον σύλλογο, η απόφαση αυτή, η οποία είχε ενταχθεί στο Ταμείο Ανάκαμψης του υπουργείου Περιβάλλοντος από τον Ιανουάριο του 2022, ελήφθη δίχως εξετάσεως εναλλακτικών για τη διασφάληση της συνεχής παροχής υπηρεσιών στους πολίτες, παρόλης της μεγάλης χρονικής περιόδου που διαμεσολάβησε. Η εξέλιξη προκάλεσε σειρά αντιδράσεων από τον τύπο και από πολιτικούς φορείς. Δώδεκα βουλευτές του ΣΥΡΙΖΑ-ΠΣ κατέθεσαν ερώτηση στη Βουλή, κατευθυνόμενη στον Υπουργό Υγείας, Άδωνι Γεωργιάδη, ζητώντας να ανακληθεί η απόφαση και να ξεκινήσει διαβούλευση με τους εργαζομένους και τις ενώσεις ασθενών. Ο υπουργός σε ανάρτησή του ανέφερε ότι «το έργο ανετέθη σε ανάδοχο εταιρεία το 2024, μετά από διαγωνισμό ύψους 5.200.000 ευρώ».

 Σχέση με το Ίδρυμα Αριστοτέλους και Ευγενίας Κούζη 
Το 1967 συστάθηκε, βάσει δημόσιας διαθήκης της Ευγενίας Κούζη, το Ίδρυμα Αριστοτέλους και Ευγενίας Κούζη, ΝΠΙΔ κοινωφελούς χαρακτήρα με σκοπό την δωρεάν νοσηλεία απόρων ασθενών στο νοσοκομείο και την τακτική επιχορήγηση μέσω του Ελληνικού Αντικαρκινικού Ινστιτούτου για την κάλυψη γενικών του αναγκών. Μεταξύ των δράσεων που υποστηρίχθηκαν περιλαμβάνονται η προμήθεια εξοπλισμού καθώς και η ανακαίνιση της πρόσοψης και του κλιματισμού θαλάμων του νοσοκομείου.

Το 1999, με αμετάκλητη απόφαση του Αρείου Πάγου, ορίστηκε ως οριστικός δικαιούχος των εισοδημάτων του Ιδρύματος το ΕΑΙ, μετά τη μετατροπή του Νοσοκομείου σε ΝΠΔΔ και τον διαχωρισμό του από το Ινστιτούτο με το Π.Δ. 152/1992.

 Οικονομικά στοιχεία 
Σύμφωνα με τον ισολογισμό χρήσης του 2013, τα συνολικά έσοδα του νοσοκομείου ανήλθαν σε 35,9 εκατ. ευρώ, ενώ τα έξοδα για την παροχή υπηρεσιών ανήλθαν σε 54.4 εκατ. ευρώ. Το νοσοκομείο σημείωσε καθαρό πλεόνασμα, κυρίως λόγω κρατικής επιχορήγησης ύψους 40,3 εκατ. ευρώ που δόθηκε για την εξόφληση ληξιπρόθεσμων οφειλών προς προμηθευτές. Το κόστος νοσηλείας απόρων ασθενών για την ίδια περίοδο ανήλθε σε 2,1 εκατ. ευρώ.

 Δωρεές 
Το νοσοκομείο έχει γίνει παραλήπτης δωρεών από διάφορους φορείς. Το Ίδρυμα Στάυρος Νίαρχος το 2015 έκανε δωρεά προς αγορά εξοπλισμού για το Κυτταρολογικό Τμήμα. Στα τέλη του Ιανουαρίου 2025, η ΑΚΤΟΡ τελείωσε εργασίες ανακαίνησης του τμήματος Ακτινοθεραπείας, οι οποίες αποτελούσαν δωρεά του ομίλου. Το Ελληνικό Αντικαρκινικό Ινστιτούτο επιχορηγεί και παρέχει δωρεές στο νοσοκομείο σε ετήσια βάση.

 Σημειώσεις 

 Δείτε επίσης 
 Κατάλογος νοσοκομείων της Ελλάδας

 Εξωτερικοί συνδέσμοι 
 Επίσημη ιστοσελίδα του Νοσοκομείου
 Επίσημη ιστοσελίδα του Αντικαρκινικού Ινστιτούτου

 Παραπομπές 

Κατηγορία:Νοσοκομεία στην Αθήνα